വിശുദ്ധ ജോണ് ബെര്ക്കുമാന്സ് യുവാക്കള്ക്കു മാതൃക: ജോഷ്വാ മാര് ഇഗ്നാത്തിയോസ് ചങ്ങനാശേരി: പുതുതലമുറയിലെ യുവാക്കള് മാതൃകയാക്കേണ്ട വിശുദ്ധനാണ് ജോണ് ബെര്ക്കുമാന്സെന്ന് സിബിസിഐ വൈസ്പ്രസിഡന്റ് ജോഷ്വാ മാര് ഇഗ്നാത്തിയോസ്. ചങ്ങനാശേരി എസ്ബി കോളജില് നടന്ന ബെര്ക്കുമാന്സ് ദിനാഘോഷങ്ങളുടെ ഉദ്ഘാടനം നിര്വഹിച്ച് പ്രസംഗിക്കുകയായിരുന്നു അദ്ദേഹം. ജീവിത പ്രാരാബ്ധങ്ങളെ സാധ്യതകളാക്കുകയായിരുന്നു വിശുദ്ധ ജോണ് ബെര്ക്കുമാന്സ്. അമ്മ രോഗിയായിരുന്നു, അച്ഛന് ഒരു ചെരുപ്പുകുത്തിയും. എല്ലാ ദിവസവും അമ്മയെ ശുശ്രൂഷിച്ചു കോളജിലേക്കുപോയ ബെര്ക്കുമാന്സ് വലിയ വിജയങ്ങള് നേടി. പ്രതികൂലസാഹചര്യങ്ങളെ വിജയസാധ്യതകളാക്കാന് യുവാക്കള്ക്ക് ആ ജീവിതം പ്രചോദനമാകട്ടെയെന്ന് അദ്ദേഹം കൂട്ടിച്ചേര്ത്തു. മികച്ച മാതൃകകളാണു സെന്റ് ബെര്ക്കുമാന്സിനെ ഒരു വിശുദ്ധനാക്കിയതെന്ന് അധ്യക്ഷപ്രസംഗത്തില് ആര്ച്ച്ബിഷപ് മാര് ജോസഫ് പെരുന്തോട്ടം പറഞ്ഞു. കോളജിലെ മാര് മാത്യു കാവുകാട്ട് ഹാളിന്റെ നവീകരണത്തിന്റെ ഉദ്ഘാടനവും ജോഷ്വാ മാര് ഇഗ്നാത്തിയോസ് നിര്വഹിച്ചു. സംവിധായകന് സിബി മലയില് മുഖ്യപ്രഭാഷണം നടത്തി. ഡോ. എന്.എം. മാത്യു, പ്രഫ. എ.ജെ. തോമസ്, ഡോ. ജിജി ജോസഫ്, ഡോ. രാജന് കെ അന്പൂരി, ഷാജി പാലാത്ര എന്നിവര് കാവുകാട്ട് ഹാളിന്റെ നവീകരണ പ്രവര്ത്തനങ്ങള്ക്ക് വേണ്ടിയുള്ള സംഭാവനകള് കൈമാറി. കോളജ് മാനേജര് മോണ്. തോമസ് പാടിയത്ത്, പ്രിന്സിപ്പല് ഫാ. റെജി പി. കുര്യന് എന്നിവര് പ്രസംഗിച്ചു.